LATVIJAS FUTBOLA FEDERĀCIJAS

PREZIDENTA AMATA KANDIDĀTA KRIŠJĀŅA KĻAVIŅA

(PERSONAS KODS 061084- )

DARBĪBAS PROGRAMMA 2016-2024

**Strukturālas izmaiņas Latvijas Futbola federācijā**

Latvijas Futbola federācija ar līdz 10 miljonu eiro gada budžetu nav spējusi nodrošināt reālu futbola attīstību mūsu valstī. Līdz 2024.gadam futbols ar jebkādiem likumīgiem līdzekļiem jāpadara par populārāko sporta veidu valstī ar vislielāko tajā trenējošos bērnu skaitu, amatieru komandu, profesionālu klubu skaitu Latvijas Republikā starp visiem komandu sporta veidiem un sporta veida popularitāti Latvijas iedzīvotāju vidū.

Līdz 10 miljoni eiro ir aptuveni PIECAS reizes lielāks budžets nekā gadā pieejams Latvijas Basketbola savienībai un Latvijas Hokeja federācijai. Diemžēl nauda tiek izmantota nelietderīgi, sabiedrībai necaurspīdīgi, daudzos gadījumos tīši izšķērdēta, desmitus un simtus eiro tūkstošu vērti iepirkumi veikti no Latvijas futbola vadībai tieši pietuvinātām kompānijām. Futbols nespēj izmantot savu finansiālo nospiedošo pārsvaru pār citiem populārākajiem sporta veidiem Latvijā – basketbolu un hokeju. Kā nākas, ka pieckārtējs pārākums pār hokeju un basketbolu neatspoguļojas kaut nelielā pārākumā futbola attīstībā un popularitātē, kāpēc Latvijas futbolā pašlaik nav talantu, kas spēlētu kādā no piecām vadošajām nacionālajām futbola līgām pasaulē, kāpēc futbola infrastruktūra ir uz sabrukšanas robežas, kāpēc trūkst elementāru iespēju trenēties ziemas periodā gan jauniešiem, gan profesionāliem klubiem, kāpēc, kāpēc? Uz visiem šiem jautājumiem ir nepieciešamas tiešas atbildes no Latvijas Futbola federācijas prezidenta Gunta Indriksona (amatā no 1996.gada) un LFF ģenerālsekretāra Jāņa Mežecka (amatā no 1993.gada), kuri „veiksmīgi” tērējuši desmitiem miljonus kopējās Latvijas futbola naudas. Profesionālitātes un godīguma trūkums jau tagad atsviedis futbolu atpakaļ par vismaz desmit gadiem no potenciāla, ko bija jāsasniedz jau šodien.

Pēc visu pēdējo gadu finanšu dokumentu iegūšanas Latvijas Futbola federācija, iespējams, varēs vērsties tiesā ar prasību atmaksāt nelikumīgi izšķērdētos līdzekļus pret pašreizējām LFF amatpersonām. Krišjāņa Kļaviņa rīcībā esošā informācija liecina, ka šādas prasības varētu būt vairākas.

Pilnīga un absolūta atklātība finanšu izlietojumā līdz pēdējam eiro centam – viens no galvenajiem 2016.gada Latvijas Futbola federācijas prezidenta vēlēšanu dalībnieka Krišjāņa Kļaviņa principiem. Sabiedrībai un jebkuram interesentam tiks parādīta pilnībā visa LFF naudas plūsmu. Tā būs līdz šim nepieredzēta atklātība Latvijas sportā. Ja kādam būs nepieciešami kādi paskaidrojumi, tie tiks sniegti. Par katru mēnesi LFF sniegs finanšu atskaiti līdz nākamā mēneša 28.datumam par PILNĪGI VISIEM ienākumiem un izdevumiem, samaksātajām algām, nodokļiem, iepirkumiem, telpu, laukumu īri utt. Latvijas Futbola federācija no Padomju savienības pa īstam nekad nav izstājusies, tā ir turpinājusi PSRS tik iecienīto korupciju, uzpūsto birokrātiju, ģimenes locekļu ievilkšanu ienesīgos amatos un citus tumšos tikumus. Tagad viss mainīsies – vecā māja tiks nojaukta, būvēta jauna ar stipriem pamatiem. Latvijas Futbola federācijas finansiālā potenciāla neizmantošana ir katastrofa un tas jāizbeidz pēc iespējas ātrāk.

Latvijas Futbola federācijas struktūra pašlaik ir mākslīgi uzpūsta ar nevajadzīgu daudzumu strādājošo, kas neveic reālu, nepieciešamu darbu, bet saņem atalgojumu un tādējādi bremzē vitāli nepieciešamo futbola infrastruktūras celtniecību Latvijas Republikā.

LFF šobrīd slēpj oficiālo birojā nodarbināto darbinieku skaitu, pēc dažādām aplēsēm strādājošo skaits svārstās no 50 – 80 cilvēkiem (Latvijas Basketbola savienībā salīdzinājumam strādā 15 darbinieku). Kā galveno strukturālo izmaiņu uzskatu pilnu katra darbinieka pozīcijas analīzi un pēc tam pieņemt lēmumu par darba attiecību pagarināšanu vai pārtraukšanu. LFF darbinieku algu fonds tiks samazināts par 20-30 procentiem. Tiks piesaistīti labākie pieejamie sporta menedžmenta profesionāļi Latvijā un arī cilvēki no ārvalstīm, piedāvājot augstu atalgojumu un prasot attiecīgu darba ražīgumu, rezultātus.

Pilnībā jāizbeidz situācija ar radinieku pieņemšanu darbā. Latvijas Futbola federācijā šobrīd izveidoti vairāki „ģimenes uzņēmumi”, kas sekmīgi parazitē uz mūsu futbola miesas.

2017.gada Latvijas Futbola federācijas kongresā piedāvāšu vairākas iniciatīvas, kuru mērķis būs padarīt mūsu futbolu demokrātisku, mazināt autoritārisma risku un veicināt labu pārvaldību:

1. Latvijas Futbola federācijas prezidents vai ģenerālsekretārs nevarēs būt amatā vairāk kā divus četrus gadus ilgus termiņus (nedrīkstēs nostrādāt astoņus gadus kā ģenerālsekretārs un pēc tam kļūt par LFF prezidentu). Sasniedzot šo apjomu – kandidāts vairs nevarēs tikt izvirzīts amatiem. Tā ir pareiza, demokrātiska prakse, kas ir jāievieš, lai mazinātu korupciju un dažādus citus negatīvu ietekmju riskus. Varas rotācija ir norma jebkurā organizācijā, kas sevi dēvē par demokrātisku. Šādu pašu iniciatīvu vēlāk iesniegšu arī UEFA un FIFA, jo arī šajās organizācijās ir nepietiekama varas rotācija.

2. Reformas skars LFF Valdes locekļu skaitu un piesaisti atbildības jomām.

3. Ar likumu tiks aizliegta iespēja LFF prezidentam vai ģenerālsekretāram ieņemt jebkādus amatus Latvijas Virslīgas vai Pirmās līgas klubos, vai būt to īpašniekiem tieši, slēpti vai caur trešajām personām.

Šie ir tikai daži no jauninājumiem, kuru ieviešana ir absolūti nepieciešama sekmīgai un ilgtspējīgai Latvijas futbola funkcionēšanai.

Jau gadiem Latvijas Futbola federācijas vadība bezmērķīgi izšķiedusi tūkstošiem eiro mēnesī telpu īrei biroja darba nodrošināšanai, lai arī UEFA un FIFA jau vairākkārt piešķīrusi naudu futbola mājas projektam Latvijā. Šī nauda, tāpat kā vairākas citas starptautisko dotāciju programmas vairāku simtu tūkstošu eiro apmērā, ir iztērēta citiem mērķiem un Latvijas futbolam nav savu māju – ne pašu uzceltu, ne iegādātu. Nākamajā desmitgadē tas noteikti jāatrisina, 2024.gadā Latvijas futbolam noteikti būs sava māja – tai nav obligāti jābūt Rīgā. Jelgava, Jūrmala, Ogre, Ādaži, Sigulda un citas no Rīgas netālas pilsētas ir piemērotas kandidatūras šāda biroja celtniecībai vai iegādei.

**Latvijas futbola sacensību sistēmas pārbūve**

Latvijas futbola Virslīgā tiks mainīts sacensību sezonas ilgums – fubols tiks spēlēts tikai laika apstākļiem atbilstošā laikā. Līdzšinējais laika posms marta vidus līdz novembra vidus tiks aizstāts ar periodu no aprīļa vidus līdz oktobra beigām (pēdējā pārspēle par vietu nākamās sezonas Virslīgā). Lai piesaistītu stadionos līdzjutējus, nedrīkst spēlēt agrā pavasarī un vēlā rudenī. Latvijas futbolam ir potenciāls, lai vidēji vienu maču Virslīgā apmeklētu ne mazāk par 800 līdzjutēju jau pēc aptuveni pieciem gadiem. Latvijas Futbola federācija Virslīgas mačus ļaus rīkot spēles tikai stadionos ar izbūvētām tribīnēm, nevis saliekamām, ja pilsētā ir pieejams kāds stadions ar izbūvētām tribīnēm, kas atbilst attiecīgām LFF prasībām. Tādējādi vairs nebūs tā sauktā „pļavu futbola” ne Hanzas vidusskolā Rīgā, ne mākslīgajos laukumos Jūrmalā, Ventspilī, Jelgavā, Liepājā un citur. Mums ir jādomā par skatītāju ērtībām un tām jābūt prioritārām pār atsevišķu klubu īstermiņa interesēm. Futbola sezona sāksies, kad dabīgie laukumi būs tam gatavi – ap 20.aprīli. Dabīgo laukumu veicināšana Virslīgas stadionos būs mūsu prioritāte. Palīdzēsim klubiem, kam pagaidām tadu nav, ar zālāja iegādi un uzstādīšanu.

Futbola Virslīgas sacensību organizāciju pilnībā pārņems Latvijas Futbola federācija. Federācija nodrošinās 28 tiešraides kādā no Latvijas bezmkasas TV kanāliem – viena spēle no katras kārtas. Tāpat TV būs raidījums bērniem un pusaudžiem, kas sekmēs viņu izvēli pievērsties tieši futbolam. Četru apļu turnīru no aprīļa vidus līdz oktobra beigām aizvadīs astoņas komandas. Šādi sacensību norises laiki noteikti ņemot par piemēru Somijas pieredzi, kur valstī ar nesalīdzināmi labāku futbola infrastruktūru un līdzīgiem klimatiskajiem apstākļiem nespēlē martā un novembrī. Seši labākie klubi saglabās vietu Virslīgā arī nākamajā sezonā, septītā vieta aizvadīs divas pārspēles ar Pirmās līgas otro labāko komandu, bet astotās vietas īpašniece zaudēs vietu Virslīgā Pirmās līgas uzvarētājai. Virslīgas kalendārs kļūs saspringtāks, regulāri būs nogriežņi, kur nāksies aizvadīt divus mačus nedēļas laikā. Tas nepieciešams ne tikai kalendāra ritmiskumam, bet arī Virslīgas futbolistu pieradināšanai pie mūsdienu futbola intensitātes, kalendāra blīvuma un konkurētspējas veicināšanai.

Virslīgas, Pirmās līgas, Otrās līgas un Latvijas kausa izcīņas sistēma tiks apstiprināta nemainīga uz četru gadu periodu. Tas palīdzēs klubiem un ļaus tiem rēķināties ar konkrētām prasībām, sacensību norises laikiem, labāk plānot nepieciešamos izdevumus.

Pirmās līgas sacensībās plānots 16 klubu turnīrs pēc divu apļu sistēmas, tomēr tas nav galīgais variants un var tikt piedāvāts cits. Uzvarētājs – iekļūst Virslīgā, otrā vieta – iegūst tiesības piedalīties pārspēlēs ar Virslīgās 7.spēcīgāko klubu. Savukārt piecas vājākās Pirmās līgas komandas pametīs turnīru un nākamo sezonu aizvadīs Otrajā līgā. Kalendārie sezonas norises laiki Pirmajā līgā būs identiski Virslīgai.

Drastiski pārskatīs Disciplināro reglamentu visās pieaugušo līgās, mīkstinot sodus pār praktiski visiem pārkāpumiem. LFF mērķis nav atņemt klubiem naudu, bet kopīgi strādāt, lai celtu organizācijas līmeni bez represīvām metodēm. Spēļu inspektoru uzdevums būs palīdzēt sekmīgākai maču norisei, nevis nepārtraukti rakstīt pieprasījumus sodu uzlikšanai.

Otrās līgas turnīrā sacensības tiks aizvadītas piecās zonās pēc ģeogrāfiskā principa – Kurzemes, Vidzemes, Latgales, Rīgas un Ziemeļaustrumu. Katra no piecu zonu labākajām komandām iegūs tiesības nākamajā sezonā spēlēt Pirmajā līgā. Sezonas sākums Otrajā līgā – no 1.maija līdz 30.septembrim. Katrā zonā atkarībā no komandu skaita tiks aizvadīts divu apļu turnīrs. LFF visiem spēkiem veicinās atsevišķas Zemgales zonas izveidi, lai Otrās līgas turnīrs risinātos sešās zonās. Lai veicinātu mazo klubu attīstību Otrās līgas sacensībās tiesnešu atalgojuma un tiesnešu transporta izmaksas segs Latvijas Futbola federācija. Šī turnīra klubiem tas būs jūtams atspaids budžetā. Ja 2.līgā būs sešas zonas, pēc divu apļu izspēlēs sekos visu zonu uzvarētāju papildturnīrs pēc atsevišķi noteiktas formulas. Četri papildturnīra uzvarētāji iekļūs Pirmajā līgā.

Nepatīkama tendence pēdējos desmit gados novērojama atsevišķos Pirmās un Otrās līgas klubos, kad komandu treneri, vadība un futbolisti apzināti krāpjas, diskvalificētiem futbolistiem laukumā izejot ar protokolā ierakstītiem svešiem vārdiem. LFF bargi reaģēs uz katru šādu gadījumu un neskoposies ar ilgstošām diskvalifikācijām visiem vainīgajiem. Tāpat bargi tiks sodīti tiesneši, kuri pēc kādas komandas lūguma protokolā nefiksē dzeltenās kartītes atsevišķiem futbolistiem, lai tie nesaņemtu pelnītas diskvalifikācijas.

Katram Pirmās un Otrās līgas klubam Latvijas Futbola federācija piešķirs augsta līmeņa video aprīkojumu spēļu filmēšanai. Visu spēļu filmēšana abās šajās līgās klubiem būs obligāta. Pirmās un Otrās līgas spēles pēdējos gados ir bijušas spēļu sarunātāju paradīze, lai arī par to publiski nav runāts daudz. LFF atrisinās situāciju.

LFF izstrādās īpašu datorprogrammu, ar kuras palīdzību visi Pirmās un Otrās līgas mači jebkuram interesentam būs pieejami internetā tiešsaites režīmā.

Sākot ar 2017.gadu tiks likvidēts Virslīgas dublieru komandu turnīrs un komandas tiks pārvietotas uz attiecīgās Otrās līgas zonas sacensībām pēc ģeogrāfiskā principa un iegūs iespēju cīnīties par ceļazīmi uz Pirmo līgu (šāda sistēma darbojas Vācijā). Jāņem vērā – ja kluba galvenā komanda izkrīt no Virslīgas, bet otrā komanda izcīna vietu Pirmajā līgā, abas komandas vienā turnīrā piedalīties nedrīkstēs. Otrā komanda paliks Otrajā līgā uz vēl vienu gadu. Dublieru komandu iesaiste pilnvērtīgā Latvijas Futbola sacensību apritē nepieciešama, lai sakārtotu sacensību sistēmu – padarītu to loģisku un visiem saprotamu.

Pie pirmās loģiskās iespējas Latvijas Kausa izcīņas sacensību norise tiks krasi mainīta – turnīru, tāpat kā pirms vairākiem gadiem, atkal aizvadīs viena kalendārā gada laikā, proti, pirmās kārtās spēles notiks aprīlī, bet fināls oktobrī. Virslīgas un Pirmās līgas klubi kausa izcīņā iesaistīsies jau no pirmās kārtas. Latvijas kausa izcīņā varēs piedalīties jebkura komanda, arī tāda, kas nepiedalās kaut Otrās līgas sacensībās un nav Latvijas Futbola federācijas biedre.

Latvijā tiks izcīnīta vēl viena trofeja – Superkauss. Spēle starp Virslīgas čempionu un Latvijas kausa ieguvēju. Mačs notiks nākamajā nedēļas nogalē pēc Virslīgas čempionāta pēdējās kārtas spēlēm (šādi Superkauss tiek izcīnīts Zviedrijā). Superkausa ieguvēju klubs iegūs naudas balvu – 10 000 eiro.

Lai paildzīnātu futbola sezonu Virslīgas un labākajiem Pirmās līgas klubiem Krišjānis Kļaviņš ierosina futbola sabiedrībai diskutēt par iespēju aizvadīt Latvijas Līgas kausa izcīņu, kas notiktu uz mākslīgajiem laukumiem novembrī, tad sekotu pārtraukums līdz marta sākumam un turnīrs noslēgtos aprīļa pirmajā nedēļā. Tas būtu turnīrs, kurā klubi cīnītos par Līgas kausu, bet neiegūtu ceļazīmi uz UEFA Eiropas līgu. Par turnīra lietderību, dalībnieku skaitu un norises datumiem būtu vērts rīkot publisku diskusiju.

Latvijas Futbola federācija vairs nerīkos Ziemas kausa izcīņas turnīru.

**Futbola haļļu celtniecības projekts reģionos**

Ņemot vērā Latvijas klimatiskos apstākļus, kad komfortabli futbolu brīvā dabā var spēlēt aptuveni septiņus mēnešus gadā, viena no lielākajām Latvijas futbola pašreizējām problēmām ir apjumto haļļu trūkums nodarbībām ziemas periodā. Pašlaik tikai Rīgā ir divas šādas arēnas – „Skonto” halle un „Olimpiskā sporta centra” halle. Nekur ārpus galvaspilsētas šādas arēnas nav pieejamas, šis apstāklis katastrofāli ietekmē futbolistu treniņu un meistarības palielināšanas iespējas visur Latvijā. Līdz ar to Latvijas futbolisti nav konkurētspējīgi starptautiskā līmenī un nerealizē savu potenciālu.

Krišjānis Kļaviņš par prioritāru katra gada LFF budžetā uzskata aptuveni 1-2 miljonu eiro gadā atlicināšanu futbola haļļu celtniecībai. Tādējādi ik pa diviem gadiem Latvijas Futbola federācija varēs uzcelt vismaz vienu pilna futbola laukuma izmēriem atbilstošu halli reģionos. Plāns paredz\*:

1. 2018.gadā atklāt halli Liepājā
2. 2020.gadā atklāt halli Daugavpilī.
3. 2022.gadā atklāt halli Ventspilī.
4. 2024.gadā atklāt halli Jelgavā.
5. 2026.gadā atklāt halli Rēzenknē.
6. 2028.gadā atklāt halli Valmierā.

Šīs halles būs drošas un celtas tikai no Latvijas klimatiskajiem apstākļiem atbilstošiem materiāliem, visticamāk, izmantosim Somijas, Zviedrijas vai Norvēģijas haļļu projektus, tajā pašā laikā arēnās nebūs nekādu īpašu ērtību, būs tikai ģērbtuves un futbola noteikumiem atbilstošs pilna izmēra futbola laukums bez skatītāju tribīnēm.

Slēgtās futbola hallēs nekad un nekādos apstākļos nenotiks Latvijas pieaugušo čempionāta trīs spēcīgāko līgu, kā arī Latvijas kausa izcīņas mači.  
Vienlaicīgi ar haļļu celtniecību Krišjānis Kļaviņš ievēlēšanas gadījumā izskatīs iespēju realizēt projektu ar piepūšamo futbola haļļu iegādi, lai nekavējoties varētu sākt risināt problēmas ar treniņiem ziemas periodā reģionos, ja tam būs pieejami naudas līdzekļi.

**Kā tiks nodrošināts darbs Nacionālajai izlasei?**

Latvijas Nacionālā futbola izlase ir valsts futbola elite, kam jānodrošina maksimāli ideāliem pietuvināti apstākļi, gatavojoties atbildīgajiem Eiropas čempionāta un Pasaules kausa izcīņas kvalifikācijas turnīra mačiem. Diemžēl pašlaik pat Nacionālajai valstsvienībai LFF nenenodrošina (nevēlas nodrošināt?) atbilstoša līmeņa gatavošanos. K. Kļaviņš ievēlēšanas gadījumā apsola sagādāt sekojošo:

* Valstsvienība mačiem gatavojas Rīgā vai Jūrmālā, dzīvojot viesnīcā ar izcilu ēdināšanu un nevainojamos uzturēšanās apstākļos. Pašlaik izlase regulāri saskaras ar problēmām zema līmeņa ēdināšanas un viesnīcas komforta dēļ.
* Latvijas izlasei tiks nodrošināti tiešie lidojumi ar līgumreisam nofraktētu lidmašīnu ceļojot uz Eiropas čempionāta un Pasaules kausa izcīņas kvalifikācijas turnīra mačiem, kamēr vien izlasei ir kaut teorētiskas iespējas iekļūt attiecīgajā finālturnīrā. Nacionālā komanda lidos uz mačiem ar līgumreisiem, ja vien uz spēles norises vietu nav pieejams tiešais reisa lidojums valstsvienībai pieņemamā laikā. LFF var izņēmuma kārtā nodrošināt līgumreisu arī uz kādu pārbaudes maču vai kvalifikācijas cīņu, ja arī zaudētas iespējas iekļūt finālturnīrā. Tomēr tas nekļūs par normālu, ierastu praksi. LFF slēgs līgumus par reisu nodrošināšanu ar pēc iespējas uzticimākām aviokompānijām un izmantos pēc iespējas jaunākas lidmašīnas. Mūsu absolūtā prioritāte ir izlases futbolistu drošība un pēc iespējas pilnvērtīgāka sagatavošanās mačiem valstsvienības kreklā.
* Par izsaukumu uz valstsvienību dalībai KVALIFIKĀCIJAS turnīra mačos katrs futbolists saņem 750 eiro pēc nodokļu nomaksas (par izsaukumiem uz pārbaudes spēlēm nauda maksāta netiek).
* Par iekļūšanu Eiropas čempionāta vai Pasaules kausa izcīņas finālturnīrā Latvijas izlases futbolisti, treneri, apkalpojošais personāls, LFF prezidents un ģenerālsekretārs sadala 50% no UEFA, FIFA izmaksātās prēmijas. 40% tiek ieguldīti futbola infrastruktūras celtniecībā Latvijā, 10% nolikti uzkrājumā. Precīzu prēmiju sadalījumu un izmaksas kārtību publicēs pirms 2018.gada Pasaules kausa izcīņās atlases turnīra sākuma.
* Prioritārā arēna Latvijas izlases spēlēm tiks noteikts stadions „Daugava” Liepājā. LFF kopā ar partneriem veiks nepieciešamās investīcijas infrastruktūras izveidē, lai stadions atbilstu minimālajām FIFA, UEFA prasībām. Latvijas izlase šajā arēnā spēlēs līdz Nacionālā stadiona (tagadējais „Daugavas” stadions galvaspilsētā) Rīgā, Augšielā 1 rekonstrukcijas projekta beigām.
* Latvijas izlasei pārbaudes mačos tiks nodrošināti laba līmeņa pretinieki, lai valstsvienība pēc iespējas ātrāk varētu atgriezties konkurētspējīgā līmenī. Valstsvienība uz treniņnometnēm un pārbaudes spēlēm tiks pulcēta arī ārpus oficiālajiem FIFA/UEFA datumiem laikā no novembra līdz martam, galvenokārt no Latvijas čempionātā spēlējošiem futbolistiem.
* Pamatojoties uz izmaiņām UEFA Eiropas čempionāta finālturnīra dalībnieku skaitā kā absolūta prioritāte izvirzāma dalība EURO2020 kvalifikācijas turnīrā ar mērķi iekļūt finālturnīrā.
* Visi ar valstsvienību saistītie naudas darījumi un plūsma būs atklāti, tiks publicēti reizi mēnesī kopā ar pārējiem LFF finanšu darījumiem.

**Pārtraukt „LU” stadiona projektu Rīgā**

Praktiski neviena no futbola haļļu celtniecības idejām, jebkādu mākslīgo un dabīgo laukumu izveide nebūs iespējama vismaz turpmākos piecus gadus, ja netiks apstādināta stadiona Barona ielā Rīgā projektēšana un celtniecība. Latvijas Fubola federācijas vadība šim projektam gatava ziedot pilnīgi VISUS infrastruktūras celtniecībai paredzētos līdzekļus vairāku turpmāko gadu garumā.

Un tas viss, lai uzceltu stadionu, kas būs trešais mazākais stadions Eiropā, kurā mačus aizvada kāda no futbola Nacionālajām valstsvienībām. Turklāt paredzēts celt stadionu ar mākslīgo laukuma segumu. Šādā ziņā mēs būsim praktiski vienīgie Eiropā.

Krišjānis Kļaviņš uzskata, ka šajā gadījumā nav vērts apturēt jebkādu futbola laukumu celtniecību Latvijā, lai uzceltu vienu, īsti plašam cilvēku lokam nevajadzīgu stadionu ar šādu ietilpību un laukuma segumu. Tāpēc ievēlēšanas gadījumā Kļaviņš centīsies vienoties ar objekta būvnieku par līguma laušanu uz abām pusēm pieņemamiem nosacījumiem.

Šādas ietilpības (5000 sēdvietu) stadiona būvniecība, upurējot infrastruktūras objektus no Liepājas līdz Gulbenei, no Bauskas līdz Valkai, ir nepraktiska arī dēļ iemesla, ka Latvijas Republikas Izglītības ministrijā ir apstiprināts plāns un piešķirti līdzekļi „Daugavas” stadiona Rīgā rekonstrukcijai, tā tiks pabeigta līdz 2020.gadam. Paniskā vēlme par katru cenu uzcelt nepraktisku stadionu var, iespējams, liecināt par nepārvaramu gribu pēdējo reizi pirms došanās atpūtā apgūt desmit miljonus, no kuriem vismaz četri miljoni varētu aiziet „maldu ceļus”... Vēl dīvaināku šo projektu padara izvēlētā būvnieka solījums uzcelt stadionu līdz nodošanai pat gadījumā, ja LFF nav līdzekļu, par ko arēnu uzbūvēt.

Kā jau minēju augstāk, jāpārtrauc stadiona celtniecība pēc iespējas ātrāk un jāiegulda nepieciešamie līdzekļi Liepājas stadionā, sagaidot Nacionālā stadiona Rīgā atvēršanu pašreizējā „Daugavas” stadiona vietā.

**Akadēmijas statusa pārskatīšana, licencēšanas kārtības maiņa**

Krišjānis Kļaviņš uzskata, ka pašreizējā akadēmijas statusa piešķiršanas sistēma un nosaukums „akadēmija” Latvijas apstākļos ir nesaprotams. Gandrīz nevienam no mūsu klubiem privātīpašumā nav ne stadiona, ne treniņu bāzes, ne internāta, kur dzīvot un ēst labākajiem sava reģiona futbolistiem. Tāpat pašreizējā akadēmijas statusa piešķiršana un atņemšana Latvijas Futbola federācijas darbā atsevišķos gadījumos bijusi necaurspīdīga, tas bijis sava veida šantāžas līdzeklis arī Virslīgas klubu licencēšanā. Ņemot vērā šo apstākļu kopumu, prezidenta amata kandidāts kardināli mainīs pašreizējo kārtību akadēmijas statusa iegūšanā, kā arī finansējuma sadales mehānismu klubiem.

Jauno sistēmu Krišjānis Kļaviņš prezentēs līdz 2016.gada Latvijas Futbola federācijas kongresam aprīlī.

**Jaunatnes futbols**

Latvijas futbola jaunatnes sistēma pašlaik nav spējīga sagatavot starptautiskam līmenim atbilstošus futbolistus, kas spētu vēlāk kļūt par augsta līmeņa, spēcīgākajās pasaules līgās pieprasītiem un labi apmaksātiem meistariem. Kvantitātes rādītāji jaunatnes futbolam ir pozitīvi, taču spēja transformēt tendenci lielākā skaitā augsta līmeņa pieaugušo vecuma futbolistos, nav izdevies.

Krišjānis Kļaviņš līdz 2016.gada LFF kongresam izstrādās detalizētu ilgtermiņa programmu, kā mainīt pašreizējo sistēmu jauno futbolistu sagatavošanā, kā arī izmaiņas treneru apmācībā un licencēšanā.

Latvijā ir jāmaina jaunatnes futbola filozofija kā galveno tajā liekot tehnisko un taktisko futbolistu sagatavotību, kam ir jāprevalē pār ātraudžu fizisko sagatavotību kādā atsevišķā vecumā, kas vēlāk nivelējas.

Jaunākajās bērnu futbola grupās jāievieš ierobežojumi presinga pielietošanā, kamēr pretinieku komanda nav izdarījusi noteiktu skaitu piespēļu. Tāpat pašiem mazākajiem nav nepieciešams spēlēt uz rezultātu, LFF atcels rezultāta skaitīšanu tajās. Finansiāli jāstimulē klubi, kuri piekopj ātru, tehnisku, uz īsām piespēlēm balstītu un mūsdienu prasībām atbilstošu futbolu.

Latvijas futbolistu tehniskā sagatavotība, spēja ilgstoši pieturēt bumbu pret potenciāli spēcīgākiem pretiniekiem, ir nepietiekama. Tam par iemeslu ir gan problēmas treneru izglītībā, gan treneru darba kontrole, gan infrastruktūras nepieejamība ziemas periodā. Krišjānis Kļaviņš kā nozīmīgu faktoru uzskata darbu ar treneriem, lai pārliecinātu viņus daudz lielāku uzmanību pievērst spēlētāju tehnikai un futbola filozofijas maiņai.

Rezultāts nedrīkst būt par galveno jaunatnes futbolā. Būtiskākais ir attīstīt futbolistā visas nepieciešamās prasmes, lai nākotnē viņa futbolista karjera nebeigtos ar vidusskolas absolvēšanu.

Visām Latvijas jaunatnes izlasēm jāspēlē pēc vienotas taktiskās shēmas, ko nosaka Nacionālās valstsvienības galvenais treneris.

Šokējoša, bet izplatīta problēma Latvijas bērnu futbolā ir treneru krāpšanās ar futbolistu patieso vecumu un gados vecāku bērnu iesaistīšana mačos pret jaunākajiem, uzdodot tos par cilvēkiem ar citiem vārdiem un uzvārdiem nekā patiesībā. Gribu aicināt vecākus ziņot par katru šādu gadījumu un LFF pieņems bargas diskvalifikācijas pret treneriem-šarlatāniem. Attiecīgām situācijām nav un nevar būt nekāda attaisnojuma.

**Treneru apmācība**

Sāpīga problēma pašreizējā Latvijas futbola situācijā ir treneru licenču iegūšanas process, jo par to nākas maksāt. Treneru izglītība Krišjāņa Kļaviņa uzvaras gadījumā LFF 2016.gada vēlēšanās būs bez maksas līdz A-UEFA licences (ieskaitot) iegūšanai. Tāpat izstrādās jaunu metodiku treneru apmācībā.